Къанокъуэ Арсен зэпеуэщIэ зэхеублэ
Къэбэрдей-Балъкъэрым и лIыкIуэу Къэрал Думэм хэт сенатор Къанокъуэ Арсен республикэр илъэси 100 щрикъу махуэм ирихьэлIэу зэхьэзэхуэщIэ зэрыригъэкIуэкIынум теухуауэ инстаграмым щиIэ напэкIуэцIым хъыбар къыщыдегъащIэ.
ЦIыху щыIэу къыщIэкIынкъым и щIыналъэр фIыуэ имылъагъуу. Ауэ а лъагъуныгъэр наIуэ къэпщIыну махуэ къэс Iэмал бгъуэтыркъым. ЦIыхубэр хэкупсэу щытыным тригъэгушхуэнкIэ емызэш Къанокъуэ Арсен зэхиублэ зэпеуэщIэм и фIыгъэкIэ а Iэмалыр нобэ гукъыдэж зиIэ псоми яIэщ.
«Къэбэрдей-Балъкъэрыр Урысейм и щIыпIэ нэхъ дахэ дыдэхэм язщ, - зыкъыщытхуегъазэ Къанокъуэм и хъыбарегъащIэ напэкIуэцIхэм. – Ди къэралым цIыху щIагъуэ ис къыщIэкIынкъым Iуащхьэмахуэ, Шэджэм псыкъелъэхэм, Гуэл щхъуантIэхэм, Аушыджэр псыхущхъуэхэм, ХьэтIохъущокъуэм и хадэм и хъыбар зэхимыхауэ. Ауэ шэч закъуи къытезмыхьэу сощIэ турист-зыплъыхьакIуэхэм яцIыху республикэм и хъугъуэфIыгъуэ цIэрыIуэхэм нэмыщI, ди щIыналъэм щыщ дэтхэнэ зыми езым и гум нэхъ лейуэ щигъафIэ щIыпIэ зэриIэм.
Сэ зыкъэсщтэжмэ, ар Шытхьэлэ и хъуреягъкIэ щылъ мэзитIращ – Мэзышхуэмрэ Мэз цIыкIумрэ. Ди сабиигъуэм абыхэм мэзыдэкIэ зыщыттIыжырт, псы блэжхэм бдзэжьей къыщыдубыдырт. Абыхэм къакIэлъокIуэ гуплъым хуэдэу щхъуантIэ Iуащхьэхэмрэ шымрэ Iэщымрэ щыдгъэхъуу щыта удзыпцIэхэмрэ. Гъатхэм ажэгъуэмэмрэ къэлэрдэгумрэ зэщIащтэу щыта а щIыпIэр нобэми жэнэт хадэм хуэдэущ си нэгу къызэрыщIэувэжыр».
Шэч къытесхьэркъым дэтхэнэ зыми апхуэдэу и псэм нэхъ пэгъунэгъу щIыпIэ Къэбэрдей-Балъкъэрым зэрыщиIэм. Республикэр илъэси 100 щрикъуну махуэм ирихьэлIэу сыхуейт сэри фIыуэ флъагъу щIыпIэхэм фи нэкIэ сеплъыну, ахэр зэзгъэцIыхуну. Ар ди щхьэусыгъуэу «КъБР-р - си нэкIэ» зыфIэтща флешмоб къызэдгъэпэщыну мурад тщIащ.
Сыт абы ухэтын папщIэ пщIэн хуейр?
Зы закъуэ - секунд 15-20 нэхърэ мынэхъ кIыхьу теплъэгъуэ кIэщI бгъэхьэзыру уи инстаграм напэкIуэцIым къиплъхьэну. Си дэIэпыкъуэгъухэм фи лэжьыгъэхэм гу лъатэн папщIэ, абы кIэщIэтхапхъэщ: @kanokovarsen; #кбрмоимиглазами хэщIапIэмрэ зыщIэупщIэр къызэралъыхъуэ дамыгъэмрэ.
Видео цIыкIухэр сытым теухуами хъунущ. Нэхъыщхьэр – фэ езым фи хэкум хувиIэ еплъыкIэрщ. Ар къуршуи, псыежэхыуи, гуэлуи, къэкIыгъэуи, псэущхьэуи щрет. Iэмал имыIэу щыткъым ар щIыуэпсым и хъугъуэфыгъуэу къыщIэмыкIынкIи. Зи гугъу фщIыр цIыхум и Iэдакъэ къыщIэкIа къалэ, къуажэ ухуэныгъэуи, нэгъуэщI зыгуэруи щытмэ ягъэ кIынукъым. Ауэ зыщывмыгъэгъупщэу къэвгъэлъагъуэ щIыпIэм и цIэр.
Зэпеуэр екIуэкIынущ бадзэуэгъуэм и 13-м щегъэжьауэ 27 пщIондэ. Мы тхыгъэр къыщытехуэ бадзэуэгъуэм и 13-м щегъэжьауэ махуищ зэрыдэкIыу, фи лэжьыгъэхэр инстаграмым къызэIуиха «reels» IэмалыщIэмкIэ къитлъхьэн щIэддзэнурэ, цIыху бжыгъэшхуэм ялъагъунущ».
Зэпеуэм щытекIуауэ къалъытэнущ зи видео теплъэгъуэхэр нэхъ зыхуей хуэзауэ зыгъэхьэзырахэр, макъымрэ фэмрэ нэхъ IупщIу щыхэплъагъукIхэр.
«Ирыралъагъу ди щIыналъэ телъыджэр цIыху нэхъыбэм. Маржэ, едвгъэгъэцIыху псоми ди хэкумрэ абы щыпсэу цIыху дахэхэмрэ», - закъыхуегъазэ сенаторым зэпеуэм хэтыну иригъэблагъэхэм.
Чэрим Марианнэ.
